ກະຊວງ ຍທຂ ຈັດປາຖະກະຖາເລົ່າມູນເຊື້ອວັນສ້າງຕັ້ງ ຄຊປປ ລາວ ຄົບຮອບ 62 ປິ
ເພື່ອເປັນການສະເຫຼີມສະຫຼອງ 62 ປີ ແຫ່ງການເຕີບໃຫຍ່ຂະຫຍາຍຕົວ ຂອງສູນກາງຊາວໝຸ່ມປະຊາຊົນປະຕິວັດລາວ, ໃຫ້ມີເນື້ອໃນ ມີຄວາມໝາຍສຳຄັນຢ່າງເລີກເຊິ່ງ, ກ້ວາງຂວາງ ທົ່ວສະມາຊິກຊາວໜຸ່ມ. ຍ້ອນເຫັນໄດ້ເຖິງວັນສໍາຄັນດັ່ງກ່າວ, ໃນຕອນເຊົ້າຂອງວັນທີ 8 ມີຖຸນາ 2016, ຢູ່ທີ່ຫ້ອງປະຊຸມໃຫຍ່ຂອງກະຊວງ ຍທຂ ໄດ້ຈັດປາຖະກະຖາເລົ່າມູນເຊື້ອ ຄຊປປ ລາວ ຄົບຮອບ 62 ປິ , ໂດຍໃຫ້ກຽດເປັນປະທານ ແລະ ປາຖະກະຖາຂອງ ສະຫາຍ ລັນ ແສງອາພອນ ຄະນະປະຈຳພັກກະຊວງ, ຜູ້ຊີ້ນຳວຽກງານສາມອົງການຈັດຕັ້ງມະຫາຊົນ, ຫົວໜ້າກົມຈັດຕັ້ງ ແລະ ພະນັກງານ; ເປັນກຽດເຂົ້າຮ່ວມຂອງ ສະຫາຍ ລິດຕາ ຂັດທິຍະ ກຳມະການສູນກາງຊາວໜຸ່ມປະຊາຊົນປະຕິວັດລາວ, ເລຂາຄະນະບໍລິຫານງານຊາວໜຸ່ມກະຊວງ ພ້ອມດ້ວຍ ຄະນະບໍລິຫານງານຊາວໝຸ່ມກະຊວງ ໂຍທາທິການ ແລະ ຂົນສົ່ງ; ຕາງໜ້າສະຫະພັນກຳມະບານ ແລະ ສະຫະພັນແມ່ຍິງກະຊວງ; ບັນດາສະຫາຍເລຂາ, ຮອງເລຂາ ແລະ ສະມາຊິກຊາວໜຸ່ມ ຈາກ 23 ຮາກຖານ ອ້ອມຂ້າງກະຊວງ ຍທຂ ເຂົ້າຮ່ວມຢ່າງພ້ອມພຽງ.
ການປາຖະກະຖາຄັ້ງນີ້ ສະຫາຍ ລັນ ແສງອາພອນ ຄະນະປະຈຳພັກກະຊວງ, ຜູ້ຊີ້ນຳວຽກງານສາມອົງການຈັດຕັ້ງມະຫາຊົນ, ຫົວໜ້າກົມຈັດຕັ້ງ ແລະ ພະນັກງານ ໄດ້ຍົກໃຫ້ເຫັນເຖິງມູນເຊື້ອການກຳເນີດ ແລະ ເຕີບໃຫຍ່ຂະຫຍາຍຕົວຂອງສູນກາງຊາວໜຸ່ມ ປປ ລາວ(14 ເມສາ 1955 - 14 ເມສາ 2016), ການເຄື່ອນໄຫວຂອງສູນກາງຊາວໜຸ່ມ ປປ ລາວ ໃນແຕ່ລະໄລຍະທີ່ຜ່ານມາ, ໂດຍສະເພາະແມ່ນຜົນງານຂອງຊາວໜຸ່ມ ປປ ລາວ ທີ່ຍາດມາໄດ້ໃນແຕ່ລະໄລຍະ ເຊິ່ງເຫັນວ່າ ຊາວໜຸ່ມ ປປ ລາວ ໄດ້ເຕີບໃຫຍ່ຂະຫຍາຍຕົວ ແລະ ໄດ້ເຄື່ອນໄຫວປະກອບສ່ວນໃນການຈັດຕັ້ງ ຜັນຂະຫຍາຍມະຕິກອງປະຊຸມໃຫຍ່ ຄັ້ງທີ X ຂອງພັກ ແລະ ແຜນພັດທະນາເສດຖະກິດ-ສັງຄົມ 5 ປີ ຄັ້ງທີ VIII ຂອງລັດ. ມີຜົນສໍາເລັດທີ່ປະຈັກຕາໃນຫຼາຍດ້ານເຊັ່ນ: ກົງຈັກການຈັດຕັ້ງຂອງຊາວໜຸ່ມ ປປລາວ ໃນທົ່ວປະເທດໄດ້ມີການຂະຫຍາຍຕົວຢ່າງຕໍ່ເນື່ອງ ແລະ ນັບມື້ເພີ່ມຂື້ນທາງດ້ານປະລິມານ ແລະ ຄຸນນະພາບ, ຊຶ່ງມາເຖີງປະຈຸບັນທົ່ວປະເທດ, ສະມາຊິກຊາວໜຸ່ມແຕ່ລະຂັ້ນກໍ່ໄດ້ສຸມໃສ່ປັບປຸງລະບົບການຈັດຕັ້ງຂອງຕົນ ຕິດພັນກັບວຽກງານ 3 ສ້າງ, ຕິດພັນກັບການຂະຫຍາຍຕົວຂອງອົງການຈັດຕັ້ງພັກ-ລັດ ແລະ ໄດ້ເຮັດໃຫ້ລະບົບການຈັ້ດຕັ້ງ ແລະ ການຄຸ້ມຄອງວຽກງານຊາວໜຸ່ມເຂົ້າສູ່ລະບົບດີຂື້ນເປັນກ້າວໆ.